b'\n_START_ARTICLE_\nTidsdilatasjon\n_START_PARAGRAPH_\nTidsdilatasjon er et fenomen fra relativitetsteorien. Dersom en betrakter er i jevn bevegelse eller i ro vil if\xc3\xb8lge den spesielle relativitetsteorien ethvert ur som er i bevegelse i forhold til betrakteren g\xc3\xa5 langsommere enn hans eget ur. Fenomenet gjelder naturligvis ikke bare for ur, men ogs\xc3\xa5 for tiden i det systemet som beveger seg i forhold til betrakteren, og dermed for alle prosesser i dette systemet._NEWLINE_If\xc3\xb8lge relativitetsteorien finnes det ingen absolutt tid. Tidsdimensjonen p\xc3\xa5virkes av bevegelsestilstanden og av gravitasjonsfeltet rundt observat\xc3\xb8ren. Det inneb\xc3\xa6rer at tiden g\xc3\xa5r med forskjellig hastighet i to treghetsystemer som beveger seg i forhold til hverandre, eller som befinner seg p\xc3\xa5 forskjellige steder i et gravitasjonsfelt._NEWLINE_Tidsdilatasjonen gir opphav til det s\xc3\xa5kalte tvillingparadokset.\n_START_SECTION_\nEksperimentelle bevis\n_START_PARAGRAPH_\nI dag er det eksperimentelt bekreftet at tiden virkelig g\xc3\xa5r saktere under h\xc3\xb8ye hastigheter og i gravitasjonsfelt.\n_START_SECTION_\nBevis ved hjelp av to atomur\n_START_PARAGRAPH_\nAt tiden g\xc3\xa5r saktere er bevist ved \xc3\xa5 bruke to atomur, der det ene er p\xc3\xa5 jorden og det andre blir med p\xc3\xa5 en tur i et supersonisk fly. Ved sammenligning av urene etterp\xc3\xa5, har man sett at uret som var om bord i flyet har saktnet en tanke i forhold til det uret som har v\xc3\xa6rt p\xc3\xa5 jorden hele tiden. (Selv om supersoniske fly g\xc3\xa5r fort, s\xc3\xa5 er hastigheten langt fra lysets hastighet \xe2\x80\x93 for Concorde omkring 1/500\xc2\xa0000 \xe2\x80\x93 s\xc3\xa5 effekten er sv\xc3\xa6rt liten, men kan v\xc3\xa6re m\xc3\xa5lbar.)\n_START_SECTION_\nBevis ved partikkelakseleratorer\n_START_PARAGRAPH_\nN\xc3\xa5r partikler akselereres til sv\xc3\xa6rt h\xc3\xb8ye hastigheter i forbindelse med fysiske eksperimenter er det n\xc3\xb8dvendig \xc3\xa5 regne med relativistiske bevegelsesligninger for \xc3\xa5 f\xc3\xa5 akseleratoren til \xc3\xa5 virke.\n_START_SECTION_\nGPS\n_START_PARAGRAPH_\nDet globale navigasjonssystemet GPS bygger p\xc3\xa5 relativistiske bevegelsesligninger. Ombord i satellittene som inng\xc3\xa5r i systemet er det atomklokker som gj\xc3\xb8r det mulig \xc3\xa5 beregne satellittens n\xc3\xb8yaktige posisjon basert p\xc3\xa5 hva klokken er. Uten \xc3\xa5 korrigere for at tiden g\xc3\xa5r fortere (summen av hastighetsforskjellen, og gravitasjonsforskjellen) ombord i satellittene, hadde systemet ikke fungert.'